﻿Преузето са [www.pravno-informacioni-sistem.rs](http://www.pravno-informacioni-sistem.rs/)

**1077**

На основу члана 93. став 4. Закона о јавним набавкама („Службени гласник РС”, број 91/19),

Канцеларија за јавне набавке доноси

**ПРАВИЛНИК**

**о садржини конкурсне документације у поступцима јавних набавки**

**Предмет уређивања**

Члан 1.

Овим правилником ближе се уређује садржина конкурсне документације коју наручилац припрема у поступку јавне набавке (у даљем тексту: конкурсна документација).

**1. Садржина конкурсне документације**

*а) Садржина конкурсне документације у отвореном поступку*

Члан 2.

Конкурсна документација сходно природи предмета набавке садржи:

1) опште податке о предмету набавке:

(1) предмет јавне набавке,

(2) опис сваке партије, ако је предмет јавне набавке обликован по партијама;

2) врсту, техничке карактеристике (спецификације), квалитет, количину и опис добара, радова или услуга, начин спровођења контроле и обезбеђивања гаранције квалитета, рок извршења, место извршења или испоруке добара, евентуалне додатне услуге и сл.;

3) техничку документацију и планове;

4) критеријуме за квалитативни избор привредног субјекта (основи за искључење и критеријуми за избор привредног субјекта), са упутством како се доказује испуњеност тих критеријума;

5) податке у вези са критеријумом за доделу уговора, и то:

(1) критеријуми за доделу уговора,

(2) релативни значај у пондерима за сваки критеријум, као и методологија за доделу пондера за сваки критеријум, осим када је критеријум само цена,

(3) када пондерисање није могуће из објективних разлога, наручилац наводи критеријуме по опадајућем редоследу важности,

(4) резервне критеријуме на основу којих ће наручилац доделити уговор у ситуацији када постоје две или више понуда које су након примене критеријума једнаке,

(5) ако се користи трошак животног циклуса, податке које понуђачи треба да доставе и метод који наручилац на основу тих података користи за утврђивање трошкова животног циклуса;

6) податке на основу којих понуђачи припремају образац понуде;

7) податке на основу којих понуђачи припремају образац изјаве о испуњености критеријума за квалитативни избор привредног субјекта;

8) обрасце докумената који чине саставни део понуде, и то:

(1) образац структуре понуђене цене,

(2) образац трошкова припреме понуде;

9) модел уговора односно оквирног споразума;

10) упутство понуђачима како да сачине понуду.

Конкурсна документација у отвореном поступку може да садржи и друге информације потребне за припрему и подношење понуда.

*б) Садржина конкурсне документације у рестриктивном поступку*

Члан 3.

Конкурсна документација сходно природи предмета набавке садржи:

1) опште податке о предмету набавке:

(1) предмет јавне набавке,

(2) опис сваке партије, ако је предмет јавне набавке обликован по партијама;

2) критеријуме за квалитативни избор привредног субјекта (основи за искључење и критеријуми за избор привредног субјекта), са упутством како се доказује испуњеност тих критеријума;

3) начин и рок за подношење пријаве;

4) врсту, техничке карактеристике (спецификације), квалитет, количину и опис добара, радова или услуга, начин спровођења контроле и обезбеђивања гаранције квалитета, рок извршења, место извршења или испоруке добара, евентуалне додатне услуге и сл.;

5) техничку документацију и планове;

6) податке у вези са критеријумом за доделу уговора, и то:

(1) критеријуми за доделу уговора,

(2) релативни значај у пондерима за сваки критеријум, као и методологија за доделу пондера за сваки критеријум, осим када је критеријум само цена,

(3) када пондерисање није могуће из објективних разлога, наручилац наводи критеријуме по опадајућем редоследу важности,

(4) резервне критеријуме на основу којих ће наручилац доделити уговор у ситуацији када постоје две или више пријава које су након примене критеријума једнаке,

(5) ако се користи трошак животног циклуса, податке које понуђачи треба да доставе и метод који наручилац на основу тих података користи за утврђивање трошкова животног циклуса;

7) податке на основу којих кандидати, односно понуђачи припремају образац пријаве односно образац понуде;

8) податке на основу којих кандидати припремају образац изјаве о испуњености критеријума за квалитативни избор привредног субјекта;

9) обрасце докумената који чине саставни део понуде, и то:

(1) образац структуре понуђене цене,

(2) образац трошкова припреме понуде;

10) модел уговора односно оквирног споразума;

11) упутство понуђачима како да сачине понуду.

Конкурсна документација у рестриктивном поступку може да садржи и друге информације потребне за припрему и подношење пријава, односно понуда.

*в) Садржина конкурсне документације у конкурентном поступку са преговарањем и преговарачком поступку са објављивањем јавног позива*

Члан 4.

Конкурсна документација за фазу квалификације сходно природи предмета набавке садржи:

1) опште податке о предмету набавке:

(1) предмет јавне набавке са описом потреба и захтеваних карактеристика добара, услуга или радова, уз навођење који елементи описа потреба и захтеваних карактеристика добара, услуга или радова представљају минималне захтеве које све понуде треба да испуне и које не може да мења током поступка,

(2) опис сваке партије, ако је предмет јавне набавке обликован по партијама;

2) критеријуме за квалитативни избор привредног субјекта (основи за искључење и критеријуми за избор привредног субјекта), са упутством како се доказује испуњеност тих критеријума;

3) начин и рок за подношење пријаве;

4) податке у вези са критеријумом за доделу уговора, и то:

(1) критеријуми за доделу уговора,

(2) релативни значај у пондерима за сваки критеријум, као и методологија за доделу пондера за сваки критеријум, осим када је критеријум само цена,

(3) када пондерисање није могуће из објективних разлога, наручилац наводи критеријуме по опадајућем редоследу важности,

(4) резервне критеријуме на основу којих ће наручилац доделити уговор у ситуацији када постоје две или више пријава које су након примене критеријума једнаке,

(5) ако се користи трошак животног циклуса, податке које понуђачи треба да доставе и метод који наручилац на основу тих података користи за утврђивање трошкова животног циклуса;

5) податке на основу којих кандидати припремају образац пријаве;

6) податке на основу којих кандидати припремају образац изјаве о испуњености критеријума за квалитативни избор привредног субјекта.

Конкурсна документација за фазу преговарања сходно природи предмета набавке садржи:

1) опште податке о предмету набавке:

(1) предмет јавне набавке,

(2) опис сваке партије, ако је предмет јавне набавке обликован по партијама;

2) врсту, техничке карактеристике (спецификације), квалитет, количину и опис добара, радова или услуга, начин спровођења контроле и обезбеђивања гаранције квалитета, рок извршења, место извршења или испоруке добара, евентуалне додатне услуге и сл.;

3) техничку документацију и планове;

4) податке у вези са критеријумом за доделу уговора, на начин прописан ставом 1. тачка 4) овог члана;

5) елементе уговора о којима ће се преговарати и начин преговарања;

6) напомену ако се поступак спроводи у више фаза у циљу смањења броја понуда о којима се преговара;

7) податке на основу којих понуђачи припремају образац понуде;

8) обрасце докумената који чине саставни део понуде, и то:

(1) образац структуре понуђене цене,

(2) образац трошкова припреме понуде;

9) модел уговора односно оквирног споразума;

10) упутство понуђачима како да сачине понуду.

Конкурсне документације у конкурентном поступку са преговарањем и преговарачком поступку са објављивањем јавног позива могу да садрже и друге информације потребне за припрему и подношење пријава, односно понуда.

*г) Садржина конкурсне документације у конкурентном дијалогу*

Члан 5.

Конкурсна документација за фазу квалификације сходно природи предмета набавке садржи:

1) опште податке о предмету набавке:

(1) опис потребе наручиоца,

(2) опис сваке партије, ако је предмет јавне набавке обликован по партијама;

2) критеријуме за квалитативни избор привредног субјекта (основи за искључење и критеријуми за избор привредног субјекта), са упутством како се доказује испуњеност тих критеријума;

3) начин и рок за подношење пријаве;

4) податке у вези са критеријумом за доделу уговора, и то:

(1) критеријуми за доделу уговора,

(2) релативни значај у пондерима за сваки критеријум, као и методологија за доделу пондера за сваки критеријум,

(3) када пондерисање није могуће из објективних разлога, наручилац наводи критеријуме по опадајућем редоследу важности,

(4) резервне критеријуме на основу којих ће наручилац доделити уговор у ситуацији када постоје две или више пријава које су након примене критеријума једнаке,

(5) ако се користи трошак животног циклуса, податке које понуђачи треба да доставе и метод који наручилац на основу тих података користи за утврђивање трошкова животног циклуса;

5) податке на основу којих кандидати припремају образац пријаве;

6) податке на основу којих кандидати припремају образац изјаве о испуњености критеријума за квалитативни избор привредног субјекта.

Конкурсна документација за фазу дијалога сходно природи предмета набавке садржи:

1) начин на који ће наручилац да води дијалог;

2) напомену ако се поступак спроводи у више фаза у циљу смањења броја решења о којима ће се водити дијалог;

3) податке у вези са критеријумом за доделу уговора, на начин прописан ставом 1. тачка 4) овог члана.

Конкурсна документација за фазу подношења коначних понуда сходно природи предмета набавке садржи:

1) опште податке о предмету набавке:

(1) опис потребе наручиоца,

(2) опис сваке партије, ако је предмет јавне набавке обликован по партијама;

2) врсту, техничке карактеристике (спецификације), квалитет, количину и опис добара, радова или услуга, начин спровођења контроле и обезбеђивања гаранције квалитета, рок извршења, место извршења или испоруке добара, евентуалне додатне услуге и сл.;

3) техничку документацију и планове;

4) податке у вези са критеријумом за доделу уговора, на начин прописан ставом 1. тачка 4) овог члана;

5) податке на основу којих понуђачи припремају образац понуде;

6) обрасце докумената који чине саставни део понуде, и то:

(1) образац структуре понуђене цене,

(2) образац трошкова припреме понуде;

7) модел уговора односно оквирног споразума;

8) упутство понуђачима како да сачине понуду.

Конкурсне документације у конкурентном дијалогу могу да садрже и друге информације потребне за припрему и подношење пријава, односно понуда.

*д) Садржина конкурсне документације у партнерству за иновације*

Члан 6.

Конкурсна документација за фазу квалификације сходно природи предмета набавке садржи:

1) опште податке о предмету набавке:

(1) предмет јавне набавке,

(2) опис сваке партије, ако је предмет јавне набавке обликован по партијама;

2) критеријуме за квалитативни избор привредног субјекта (основи за искључење и критеријуми за избор привредног субјекта), а може да садржи и критеријуме који се односе на способност привредних субјеката у области истраживања и развоја и развоја и спровођења иновативних решења, са упутством како се доказује испуњеност тих критеријума;

3) начин на који ће наручилац да спроводи иновативно партнерство по фазама, привремени циљеви које партнери треба да остваре у појединој фази, услове за раскид партнерства, односно смањење броја партнера, услови, начин плаћања и износ накнаде која ће се исплатити партнерима;

4) начин на који ће се уредити права интелектуалне својине;

5) начин и рок за подношење пријаве;

6) податке у вези са критеријумом за доделу уговора, и то:

(1) критеријуми за доделу уговора,

(2) релативни значај у пондерима за сваки критеријум, као и методологија за доделу пондера за сваки критеријум,

(3) када пондерисање није могуће из објективних разлога, наручилац наводи критеријуме по опадајућем редоследу важности,

(4) резервне критеријуме на основу којих ће наручилац доделити уговор у ситуацији када постоје две или више пријава које су након примене критеријума једнаке,

(5) ако се користи трошак животног циклуса, податке које понуђачи треба да доставе и метод који наручилац на основу тих података користи за утврђивање трошкова животног циклуса;

7) податке на основу којих кандидати припремају образац пријаве;

8) податке на основу којих кандидати припремају образац изјаве о испуњености критеријума за квалитативни избор привредног субјекта.

Конкурсна документација за фазу преговарања сходно природи предмета набавке садржи:

1) опште податке о предмету набавке:

(1) предмет јавне набавке са описом потреба за иновативним добрима, услугама или радовима и елементима описа који чине минималне захтеве које све понуде треба да задовоље,

(2) опис сваке партије, ако је предмет јавне набавке обликован по партијама;

2) врсту, техничке карактеристике (спецификације), квалитет, количину и опис иновативних добара, радова или услуга, начин спровођења контроле и обезбеђивања гаранције квалитета, рок извршења, место извршења или испоруке добара, евентуалне додатне услуге и сл.;

3) податке у вези са критеријумом за доделу уговора, на начин прописан ставом 1. тачка 6. овог члана;

4) елементе уговора о којима ће се преговарати и начин преговарања;

5) напомену ако се поступак спроводи у више фаза у циљу смањења броја понуда о којима се преговара;

6) податке на основу којих понуђачи припремају образац понуде;

7) обрасце докумената који чине саставни део понуде, и то:

(1) образац структуре понуђене цене,

(2) образац трошкова припреме понуде;

8) модел уговора односно оквирног споразума;

9) упутство понуђачима како да сачине понуду.

Конкурсне документације у партнерству за иновације могу да садрже и друге информације потребне за припрему и подношење пријава, односно понуда.

*ђ) Садржина конкурсне документације у преговарачком поступку без објављивања јавног позива*

Члан 7.

Конкурсна документација сходно природи предмета набавке садржи:

1) опште податке о предмету набавке:

(1) предмет јавне набавке са описом потреба и захтеваних карактеристика добара, услуга или радова, уз навођење који елементи описа потреба и захтеваних карактеристика добара, услуга или радова представљају минималне захтеве које све понуде треба да испуне и о којима не може да се преговара,

(2) опис сваке партије, ако је предмет јавне набавке обликован по партијама;

2) врсту, техничке карактеристике (спецификације), квалитет, количину и опис добара, радова или услуга, начин спровођења контроле и обезбеђивања гаранције квалитета, рок извршења, место извршења или испоруке добара, евентуалне додатне услуге и сл.;

3) техничку документацију и планове;

4) критеријуме за квалитативни избор привредног субјекта (основи за искључење и критеријуми за избор привредног субјекта), са упутством како се доказује испуњеност тих критеријума;

5) податке у вези са критеријумом за доделу уговора, и то:

(1) критеријуми за доделу уговора,

(2) релативни значај у пондерима за сваки критеријум, као и методологија за доделу пондера за сваки критеријум, осим када је критеријум само цена,

(3) када пондерисање није могуће из објективних разлога, наручилац наводи критеријуме по опадајућем редоследу важности,

(4) резервне критеријуме на основу којих ће наручилац доделити уговор у ситуацији када постоје две или више понуда које су након примене критеријума једнаке,

(5) ако се користи трошак животног циклуса, податке које понуђачи треба да доставе и метод који наручилац на основу тих података користи за утврђивање трошкова животног циклуса;

6) елементе уговора о којима ће се преговарати и начин преговарања;

7) податке на основу којих понуђачи припремају образац понуде;

8) податке на основу којих понуђачи припремају образац изјаве о испуњености критеријума за квалитативни избор привредног субјекта;

9) обрасце докумената који чине саставни део понуде, и то:

(1) образац структуре понуђене цене,

(2) образац трошкова припреме понуде;

10) модел уговора односно оквирног споразума;

11) упутство понуђачима како да сачине понуду.

Конкурсна документација у преговарачком поступку без објављивања јавног позива може да садржи и друге информације потребне за припрему и подношење понуда.

*е) Садржина конкурсне документације у случају закључења оквирног споразума, система динамичне набавке и електронске лицитације*

Члан 8.

Ако се поступак јавне набавке спроводи ради закључења оквирног споразума, сходно врсти поступка и природи предмета јавне набавке конкурсна документација садржи и:

1) информацију да ли се оквирни споразум закључује са једним или више понуђача;

2) време трајања оквирног споразума;

3) начин закључења уговора о јавној набавци на основу оквирног споразума;

4) податке о наручиоцима који ће да закључе оквирни споразум, у чије име ће да се закључи оквирни споразум, или којима је оквирни споразум намењен.

Ако се образује систем динамичне набавке, сходно природи предмета јавне набавке конкурсна документација садржи:

1) информације о природи и процењеној количини предвиђених набавки те, ако постоје, поделу на категорије добара, услуга или радова и карактеристике које их описују;

2) информације о планираном периоду трајања система;

3) ако је то могуће, информације о вредности или реду величине и учесталости уговора који се додељују;

4) све потребне информације у вези са системом динамичне набавке, укључујући информације како се систем динамичне набавке води, електронску опрему која се користи и техничке прикључке и спецификације;

5) дужи рок за оцену пријава који наручилац намерава да примени.

Ако се спроводи електронска лицитација, конкурсна документација садржи податке предвиђене Прилогом 5. Закона о јавним набавкама (у даљем тексту: Закон).

Члан 9.

У случају уговора о јавној набавци услуга, уговора о јавној набавци радова, као и уговора о јавној набавци добара који обухватају услуге или послове постављења и уградње, конкурсном документацијом може да се предвиди да привредни субјекти, који су правна лица, у понуди или пријави наведу релевантне стручне квалификације особља које ће бити одговорно за извршење уговора.

Када је то потребно, наручилац може конкурсном документацијом да предвиди начин испуњења финансијског и економског капацитета или техничког и стручног капацитета који се односе на групе привредних субјеката, под условом да је то оправдано објективним разлозима и пропорционално.

Било који капацитет из става 2. овог члана који је различит од капацитета који се захтева од привредног субјекта који самостално подноси понуду, наручилац одређује тако да исти буду оправдани објективним разлозима и пропорционалан.

**2. Ближе уређење садржине конкурсне документације**

*Упутство понуђачима како да сачине понуду*

Члан 10.

Упутство понуђачима како да сачине понуду (у даљем тексту: упутство), сходно врсти поступка и природи предмета јавне набавке садржи:

1) податке о језику на којем понуда треба да буде састављена, а ако је дозвољена могућност да се понуде, у целини или делимично, дају и на страном језику, назнаку на ком страном језику, као и који део понуде може бити на страном језику;

2) начин и рок за подношење понуде;

3) обавештење о могућности да понуђач може да поднесе понуду за једну, више или за све партије и упутство о начину на који понуда треба да буде поднета, ако је предмет јавне набавке обликован у више партија;

4) обавештење о могућности подношења понуде са варијантама, ако је подношење такве понуде дозвољено или захтевано;

5) начин измене, допуне и опозива понуде;

6) начин комуникације у поступку јавне набавке;

7) захтев да понуђач, у случају да ће извршење дела уговора поверити подизвођачу, наведе у својој понуди који део уговора ће поверити подизвођачу (по предмету или у количини, вредности или проценту), податке о подизвођачу, као и навод да ће наручилац непосредно да плаћа подизвођачу за део уговора који је он извршио, уколико подизвођач захтева да му се доспела потраживања плаћају непосредно;

8) захтев да понуђач, у случају понуде групе понуђача, наведе који ће део уговора о јавној набавци (по предмету или у количини, вредности или проценту) извршавати поједини члан групе понуђача;

9) захтеве у погледу траженог начина и услова плаћања, гарантног рока, као и евентуалних других околности од којих зависи прихватљивост понуде;

10) валуту и начин на који треба да буде наведена и изражена цена у понуди;

11) податке о врсти, садржини, начину подношења, висини и роковима средстава обезбеђења испуњења обавеза понуђача, ако исто наручилац захтева;

12) дефинисање посебних захтева, ако исти постоје, у погледу заштите поверљивости података које наручилац ставља понуђачима на располагање, укључујући и њихове подизвођаче;

13) обавештење о начину преузимања или доставе документације, односно појединих њених делова када, у складу са Законом, електронска средства комуникације нису обавезна;

14) обавештење да понуђач може у писаној форми путем Портала јавних набавки тражити додатне информације или појашњења у вези са документацијом о набавци, као и да може да укаже наручиоцу и на евентуално уочене недостатке и неправилности у документацији о набавци;

15) обавештење о начину на који се могу захтевати додатна објашњења од понуђача после отварања понуда и вршити контрола код понуђача односно његовог подизвођача;

16) обавештење о роковима и начину подношења захтева за заштиту права, са детаљним упутством о садржини уредног захтева за заштиту права, о износу таксе и о потврди којом се потврђује да је уплата таксе извршена, а која се прилаже уз захтев за заштиту права приликом подношења захтева наручиоцу, како би се захтев сматрао потпуним;

17) обавештење да приликом сачињавања понуде, односно пријаве употреба печата није обавезна;

18) обавештење понуђачу да изјавом о интегритету, која се саставни део обрасца понуде, потврди под пуном материјалном и кривичном одговорношћу да је своју понуду поднео независно, без договора са другим понуђачима или заинтересованим лицима и да гарантује тачност података у понуди.

*Подаци на основу којих понуђачи припремају образац понуде*

Члан 11.

Садржину конкурсне документације из чл. 2–7. овог правилника чине и подаци на основу којих понуђачи припремају образац понуде, а који садржи:

1) опште податке о понуђачу, односно сваком понуђачу из групе понуђача, као и подизвођачима (пословно име или скраћени назив из одговарајућег регистра, адреса седишта, матични број и порески идентификациони број, контакт и др.);

2) рок важења понуде изражен у броју дана од дана отварања понуда, који не може бити краћи од 30 дана;

3) предмет јавне набавке;

4) цену и остале критеријуме за доделу уговора, који се могу нумерички исказати;

5) остале захтеве набавке, које наручилац сматра релевантним за закључење уговора и који се могу нумерички исказати;

6) податке о делу уговора који ће поверити подизвођачу (по предмету или у количини, вредности или проценту), податке о подизвођачу, као и податак да ће наручилац плаћање вршити непосредно подизвођачу, у случају да подизвођач захтева да му се врши непосредно плаћање доспелих потраживања;

7) изјаву о интегритету којом понуђач потврђује под пуном материјалном и кривичном одговорношћу да је своју понуду поднео независно, без договора са другим понуђачима или заинтересованим лицима и да гарантује тачност података у понуди.

*Подаци на основу којих кандидати припремају образац пријаве*

Члан 12.

Садржину конкурсне документације из чл. 3–6. овог правилника чине и подаци на основу којих кандидати припремају образац пријаве, а који садржи:

1) опште податке о кандидату, односно сваком кандидату из групе, као и подизвођачима (пословно име или скраћени назив из одговарајућег регистра, адреса седишта, матични број и порески идентификациони број, контакт и др.);

2) рок важења пријаве изражен у броју дана од дана отварања пријава, који не може бити краћи од 30 дана;

3) предмет јавне набавке;

4) податке о делу уговора који ће поверити подизвођачу (по предмету или у количини, вредности или проценту), податке о подизвођачу, као и податак да ће наручилац плаћање вршити непосредно подизвођачу, у случају да подизвођач захтева да му се врши непосредно плаћање доспелих потраживања;

5) изјаву о интегритету којом кандидат потврђује под пуном материјалном и кривичном одговорношћу да је своју понуду поднео независно, без договора са другим понуђачима или заинтересованим лицима и да гарантује тачност података у понуди.

*Образац структуре понуђене цене*

Члан 13.

У обрасцу структуре понуђене цене по потреби наводе се основни елементи:

1) понуђена цена (јединична и укупна) са и без ПДВ;

2) остали трошкови, који су укључени у понуђену цену.

Сматраће се да је сачињен образац структуре понуђене цене, ако су основни елементи садржани у обрасцу понуде.

Образац структуре понуђене цене садржи само податке из става 1. тачка 2) овог члана, уколико наручилац захтева или дозволи да се понуде подносе у форми електронских каталога или да понуде садрже електронске каталоге.

*Образац трошкова припреме понуде*

Члан 14.

У обрасцу трошкова припреме понуде могу бити приказани трошкови израде узорка или модела, ако су израђени у складу са техничким спецификацијама наручиоца и трошкови прибављања средства обезбеђења.

*Средства обезбеђења*

Члан 15.

У конкурсној документацији може да се наведе средство обезбеђења којим понуђачи обезбеђују испуњење својих обавеза у поступку јавне набавке, као и испуњење својих уговорних обавеза.

Средство обезбеђења из става 1. овог члана може бити:

1) банкарска гаранција;

2) хипотека;

3) јемство другог правног лица са одговарајућим бонитетом;

4) један од облика ручне залоге хартија од вредности или других покретних ствари;

5) меница;

6) полиса осигурања и др.

Члан 16.

Средство обезбеђења траје најмање колико траје рок за испуњење обавезе понуђача која је предмет обезбеђења.

У случају договореног авансног плаћања наручилац не може да исплати ниједан износ пре него што прими тражено средство обезбеђења за повраћај авансног плаћања.

**3. Завршне одредбе**

*Престанак важења прописа*

Члан 17.

Даном ступања на снагу овог правилника престаје да важи Правилник о садржини конкурсне документације у поступцима јавних набавки („Службени гласник РС”, број 93/20).

*Ступање на снагу*

Члан 18.

Овај правилник ступа на снагу наредног дана од дана објављивања у „Службеном гласнику Републике Србије”.

Број 110-00-5/2021-1

У Београду, 10. марта 2021. године

В.д. директора,

**Сандра Дамчевић,** с.р.